Βραδυποριακός - Ταλαιπωριακός

Ο αγώνας Βραδυποριακός - Ταλαιπωριακός ήταν ο παλαιότερος καθιερωμένος αγώνας παλαιμάχων ποδοσφαιριστών στην Ελλάδα. Διεξαγόταν ανελλιπώς στη Νίκαια του Πειραιά κάθε Μεγάλη Παρασκευή για 52 χρόνια από το 1961 μέχρι και το 2013, με μια μονάχα διακοπή το 1967 λόγω της τότε πρόσφατης επικράτησης της δικτατορίας στις 21 Απριλίου 1967. Ο τόπος διεξαγωγής του αγώνα ήταν πάντοτε το γήπεδο Νίκαιας και έδρα της Προοδευτικής με εξαίρεση 3 χρονιές που διεξήχθη στο γήπεδο Νεάπολης Νίκαιας, το 1968 και το 1993 λόγω εκτέλεσης έργων ανακατασκευής και συντήρησης και το 2008 λόγω κακής κατάστασης του αγωνιστικού χώρου του γηπέδου της Νίκαιας, την παραδοσιακή έδρα του αγώνα. Αγωνιζόταν παλαίμαχοι ποδοσφαιριστές του Ολυμπιακού («Βραδυποριακός») και της Προοδευτικής («Ταλαιπωριακός»), ενισχυμένοι κάποιες φορές και από παλιούς παίκτες άλλων σωματείων. 

Το 2014 έπειτα από άρνηση του Βραδυποριακού να συνεχίσει να μετέχει στη διοργάνωση, τη θέση του πήρε ο «Παλαιμαχιακός», μικτή ομάδα παλαιμάχων του Πειραιά, του Συνδέσμου Βετεράνων Πειραιά. Το 2019 οι σύλλογοι βετεράνων του Ολυμπιακού και της Προοδευτικής αποφάσισαν από κοινού την αναβίωση του ιστορικού αγώνα Βραδυποριακός-Ταλαιπωριακός στο γήπεδο της Νίκαιας, έπειτα από το πέρασμα 6 χρόνων από τη Μεγάλη Παρασκευή του 2013 που διεξήχθη για τελευταία φορά. Ωστόσο όμως η διαφορά είναι πως ο πάλαι ποτέ καθιερωμένος παραδοσιακός αγώνας της Μεγάλης Παρασκευής, αυτή τη φορά ορίστηκε να γίνει τη Μεγάλη Τετάρτη στις 24 Απριλίου του 2019.

Ο αγώνας των παλαιμάχων

Προϊστορία του αγώνα

Ο Βραδυποριακός
Ο Βραδυποριακός προϋπήρχε ως ανεξάρτητο σωματείο της περιοχής Νίκαιας-Κορυδαλλού, σύμφωνα με δημοσιεύματα του τύπου. Πρωταναφέρεται το 1957, όταν εδωσε φιλικό αγώνα στις 28 Απριλίου στο γήπεδο Κορυδαλλού: «Σήμερον εις το γήπεδον Κορυδαλλού θα διεξαχθεί φιλική συνάντησις μεταξύ των ανεξαρτήτων ομάδων ΕΟΚΑ και Βραδυποριακού. Τας δύο ομάδας θα ενισχύσουν ανεγνωρισμένοι παίκται...».

Αναφέρεται ξανά το Μάρτιο του 1958, όταν έδωσε δύο φιλικούς αγώνες με τον Πανιώνιο Νικαίας στις 4 Μαρτίου και με τη Δόξα Ευγενίας στις 12 Μαρτίου, οπότε δημοσιεύθηκε και η ενδεκάδα του: «Εις το γήπεδον της Ενώσεως Κορυδαλλού διεξήχθη ενδιαφέρων φιλικός αγών μεταξύ των ομάδων του Βραδυποριακού και της Δόξης Ευγενίας. Κατόπιν δε ενός ωραιοτάτου αγώνος την νίκην απέσπασεν η ισχυρά ομάς του Βραδυποριακού με 4-1. Η νικήτρια: Αναγνωστόπουλος, Πολίτης, Στυλιανού Ι και ΙΙ, Γεμιδόπουλος, Σέγκος, Ιωαννίδης, Βασίλης, Παραράς, Κουρής και Σοφίου. 

Η ανεξάρτητη αυτή ομάδα φαίνεται πως υπήρξε κατά κάποιο τρόπο ο πρόγονος της ομάδας των παλαιμάχων, η οποία δημιουργήθηκε το 1961. Άλλωστε κάποιοι παίκτες του, όπως ο Αλέξανδρος Στυλιανού, συνέχισαν να αγωνίζονται σε αυτή και ως παλαίμαχοι. Στον πρώτο αγώνα των παλαιμάχων, που έγινε στις 7 Απριλίου 1961, σημειώνεται πως θα μετάσχει ο "νεοϊδρυθείς... Βραδυποριακός". Όμως, στον αγώνα του επόμενου έτους, που έγινε στις 27/4/1962, σημειώνεται πως με την ευκαιρία του αγώνα θα εορταστούν τα πέντε χρόνια ζωής του Βραδυποριακού: «... κατά την αυριανήν μέρα των παθών (Μεγάλη Παρασκευή γαρ) υπό του Βραδυποριακού θα εορτασθή και η πενταετής δράσις του πρωτότυπου αυτού ποδοσφαιρικού συγκροτήματος, η εμφάνισις του οποίου πραγματοποιείται άπαξ του έτους». 

Ο Βραδυποριακός εκτός από τον καθιερωμένο αγώνα της Μεγ. Παρασκευής αναφέρεται ότι έδινε φιλικά με την ευκαιρία των αργιών των δύο εθνικών εορτών. Στις 26 Οκτωβρίου 1961 προαναγγέλθηκε ο αγώνας του με την "ΑΕ Κρασοπατέρων" και στις 24 Μαρτίου 1962 αγωνίστηκε με την ομάδα της Εργατικής Εστίας. Σε αυτό το ματς μετείχαν και εν ενεργεία ποδοσφαιριστές καθώς και παλαίμαχοι της Προοδευτικής.

Το ξεκίνημα του αγώνα

Ο πρώτος αγώνας (7/4/1961) 
Το 1961 οι παλαίμαχοι ποδοσφαιριστές του Ολυμπιακού και της Προοδευτικής αποφάσισαν να δώσουν ένα φιλικό αγώνα. Η ιδέα της πραγματοποίησης του αγώνα ανήκε στον παλιό παίκτη και τότε προπονητή της Προοδευτικής Γιούρκα Σεϊταρίδη, τον παππού του πρωταθλητή Ευρώπης το 2004, Γιούρκα και για την υλοποίηση της συνεργάστηκαν οι δημοσιογράφοι Νίκος Τσαπίδης και Νίκος Γερακάρης, οι παράγοντες της Προοδευτικής Λάμπρος Τσεμπεράκης και Νίκος Τσανίδης και οι παλιοί παίκτες των δύο συλλόγων, Βασίλης Τερκεσίδης και Θανάσης Σούλης. Βρήκαν αμέσως συμπαράσταση από ποδοσφαιριστές των δύο ομάδων που μόλις είχαν τερματίσει την καριέρα τους. Οι παλαίμαχοι έδωσαν στις ομάδες τους χιουμοριστικά ονόματα για να τονίσουν ότι ήταν ένας αγώνας διασκέδασης και όχι φανατισμού. 

Το ραντεβού για τη διεξαγωγή του αγώνα δόθηκε το πρωί της Μεγάλης Παρασκευής, ημέρα που βόλευε όλους και ορίστηκε να γίνει στο γήπεδο της Νίκαιας. Νικητής του πρώτου αγώνα αναδείχθηκε ο Βραδυποριακός με 8-5.

Η προσπάθεια ήταν επιτυχημένη κι αποφασίστηκε ο αγώνας να επαναλαμβάνεται κάθε χρόνο την ίδια μέρα και στο ίδιο γήπεδο. Κάποιες χρονιές οι ομάδες δεν ήταν αμιγείς παλαιμάχων των δύο συλλόγων, αλλά συμμετείχαν και παλαίμαχοι παίκτες άλλων σωματείων.

Ο δεύτερος αγώνας (27/4/1962)

Η ιδέα άρεσε και ήδη από τη δεύτερη χρονιά θεωρείτο ως καθιερωμένο το ετήσιο ραντεβού των δύο συλλόγων παλαιμάχων. Έγραφε τη Μ. Πέμπτη του 1962 ο "Πειραιώτης" (ο δημοσιογράφος Ν. Τσαπίδης): 
 "Αύριο το απόγευμα στο γήπεδο Νικαίας θα διεξαχθή ο ετήσιος αγών του γνωστού πλέον Βραδυποριακού... Η αυριανή αντίπαλος ομάς δεν εγνώσθη ακόμη, πάντως αναμένεται να είναι ισχυρά, δεδομένου ότι εκλήθη υπό του Βραδυποριακού γνωστότατος ποδοσφαιριστής εξ Αιγύπτου για να τον ενισχύση!" 
Αντίπαλοι ήταν οι παλαίμαχοι της Προοδευτικής, με αρχηγό το Σεϊταρίδη, αλλά δεν είχε ανακοινωθεί το όνομα με το οποίο θα αγωνίζονταν, μέχρι την ημέρα του αγώνα. Τελικά, κατέβηκαν ως "Αθλητική Ένωσις Αγανακτήσεως". Νικητής και πάλι ο Βραδυποριακός με 2-1.

Πρώτη εμφάνιση του Ταλαιπωριακού με ισοπαλία (1/5/1964)

Την Πρωτομαγιά του 1964 πρωτοεμφανίζεται ο Ταλαιπωριακός και αποσπά για πρώτη φορά ισοπαλία με 2-2. Ο "ετήσιος πρωτότυπος ποδοσφαιρικός αγώνας" ήταν πλέον αναμενόμενο αθλητικό γεγονός και αποτελούσε είδηση. Στην εφημερίδα δεν αναφέρεται ως αξιοπερίεργο γεγονός σε κάποια στήλη σχολίων αλλά στην κανονική ειδησεογραφία, με τις συνθέσεις των ομάδων κλπ:
 "Ο αγών, ο οποίος υπήρξε μια ποδοσφαιρική παρωδία, έληξεν 2-2, πλην όμως έδωσε την ευκαιρία στους πολυπληθείς φιλάθλους να διασκεδάσουν σε αφάνταστο βαθμό. Σημειούται ότι ο μέσος όρος ηλικίας των παικτών ήταν τα 40 χρόνια, το δε βάρος 95 κιλά..."

Δεν αναφέρονται οι σκόρερ αλλά υπάρχουν οι συνθέσεις των ομάδων, στις οποίες αγωνίστηκε και ο πρωτοπυγμάχος Γιάννης Παπαδόπουλος:
Βραδυποριακός: Τσεμπεράκης, Τερκεσίδης, Σούλης, Σουρούνης, Σταυρούλης, Παπαδόπουλος (ο πυγμάχος), Χάλαρης, Μαυρίκος (Μπέσης), Μανουσαρίδης, Στυλιανού, Βογιατζής, Γερασίμου.
Ταλαιπωριακός: Μπαχάς, Καλαμίτσης, Στελίου, Ματούσης, Ξανθόπουλος, Μπουρνιάς, Κατσούπης, Μπογοσιάν Ι και ΙΙ, Γιούρκας Ι, Βαραμέντης-πατήρ (Γιούρκας ΙΙ).
Ως αλλαγές αναφέρονται επίσης, χωρίς να διευκρινίζεται ο σύλλογος οι Αμπατζής, Γαλανόπουλος κ.ά.

Η καθιέρωση και η κατάργηση (1961-2013)
Έκτοτε ο αγώνας μεταξύ των βετεράνων του Ολυμπιακού και της Προοδευτικής καθιερώθηκε κάθε Μεγάλη Παρασκευή μέχρι το 2013 και διεξήχθη συνολικά 52 φορές, με εξαίρεση το 1967 καθώς έπειτα από την τότε πρόσφατη επικράτηση της δικτατορίας ο αγώνας αναβλήθηκε. Παραδοσιακή έδρα διεξαγωγής του αγώνα ήταν το γήπεδο Νίκαιας και έδρα της Προοδευτικής, με εξαίρεση τα έτη 1968, 1993 και 2008 που διεξήχθη στο γήπεδο Νεάπολης. Το 1976 καθιερώθηκε να παίζουν αποκλείστικα βετεράνοι από τον Πειραιά, ο Βραδυποριακός με βάση παλαιμάχους του Ολυμπιακού και ο Ταλαιπωριακός της Προοδευτικής. Έκτοτε παγιώθηκε αυτή η σύνθεση. Αλλά εκτός από παλιούς ποδοσφαιριστές των δύο σωματείων καλούνται τιμητικά κάθε χρόνο και παλαίμαχοι άλλων συλλόγων, οι οποίοι συνηθέστερα αγωνίζονται για λίγα λεπτά με την ομάδα βετεράνων της Προοδευτικής που έχει πιο αδύναμη ομάδα ενώ έχει υπάρξει και διεθνές ενδιαφέρον, μιας και στους αγώνες μετέχουν αρκετοί βετεράνοι ξένοι παίκτες. Οι διαιτητές δεν είναι πάντα βετεράνοι αλλά εν ενεργεία.

Ο ιστορικός και καθιερωμένος αγώνας τους κατάφερε να γίνει επίσημος θεσμός και υποστηρίζεται από κρατικούς οργανισμούς, όπως τους Δήμο Νίκαιας, Δήμο Κορυδαλλού και το Δήμο Πειραιά, αλλά και τον Σύλλογο Βετεράνων Ποδοσφαιριστών Προοδευτικής και Ολυμπιακού αντίστοιχα. Αξιοσημείωτα, το 2008 έγινε ειδική μνεία στο 3ο Συνέδριο της Ευρωπαϊκής Ομοσπονδίας Βετεράνων Ποδοσφαιριστών στη Βαρκελώνη, η οποία έχει ως μέλη πάνω από 80 ομάδες παλαιμάχων. 

Τη Μεγάλη Παρασκευή του 2013 διεξήχθη για τελευταία φορά και 52η συνολικά ο ιστορικός αγώνας. Το 2014 και ενόψει της Μεγάλης Εβδομάδας οι βετεράνοι του Ολυμπιακού ανακοίνωσαν πως δεν επιθυμούν να δώσουν ξανά το παρών στον ιστορικό αυτό θεσμό, με τους ισχυρισμούς ότι κατά την τελευταία μεταξύ τους αναμέτρηση υπέστησαν ύβρεις και χυδαιότητες από μεριάς οπαδών της Προοδευτικής και πως τα τελευταία χρόνια έχει χαθεί το ενδιαφέρον του κόσμου του με αποτέλεσμα τη χαμηλή προσέλευση θεατών. Ακολούθησαν συχνές επαφές ανάμεσα στους βετεράνους του Ολυμπιακού και της Προοδευτικής και διαβεβαιώσεις για την αποτροπή τέτοιων γεγονότων, χωρίς όμως αποτέλεσμα.

Τα δυο επόμενα χρόνια, στον παραδοσιακό αγώνα της Μεγάλης Παρασκευής, τον Βραδυποριακό διαδέχθηκε ο Παλαιμαχιακός, μικτή ομάδα βετεράνων της "Ένωσης Συνδέσμων Παλαιμάχων Ποδοσφαιριστών Πειραιά", αποτελούμενη από βετεράνους ποδοσφαιριστές διαφόρων σωματείων του Πειραιά. Ωστόσο, ο αγώνας Παλαιμαχιακός - Ταλαιπωριακός δεν κατάφερε να καθιερωθεί και διεξήχθη μόνο δυο χρονιές, τη Μεγάλη Παρασκευή του 2014 και του 2015 χωρίς περαιτέρω συνέχεια.

Η αναβίωση του αγώνα (2019)
Έπειτα από το πέρασμα 6 ετών από το 2013 που διεξήχθη για τελευταία φορά ο αγώνας Βραδυποριακός - Ταλαιπωριακός, το 2019 και ενόψει της Μεγάλης Εβδομάδας οι βετεράνοι του Ολυμπιακού και της Προοδευτικής αποφάσισαν από κοινού την εκ νέου διεξαγωγή του ιστορικού αγώνα, με τη μόνη διαφορά πως ορίστηκε να γίνει το απόγευμα της Μεγάλης Τετάρτης αντί για το πρωί της Μεγάλης Παρασκευής που διεξάγονταν παραδοσιακά. 

Τη Μεγάλη Τετάρτη στις 24 Απριλίου του 2019 αναβίωσε και επίσημα στο γήπεδο της Νίκαιας ο ιστορικός αγώνας και διεξήχθη για 53η φορά συνολικά, καθώς διεξάγονταν για 52 χρόνια κάθε Μεγάλη Παρασκευή από το 1961 μέχρι και το 2013, με εξαίρεση το έτος 1967 που αναβλήθηκε και την πρόσφατη διακοπή του κατά το χρονικό διάστημα 2014-2018.

Αγωνιστικές πληροφορίες και ρεκόρ

Ονομασίες σωματείων παλαιμάχων που μετείχαν 
Τα σωματεία των παλαιμάχων που μετείχαν στη διοργάνωση είχαν κατά καιρούς τα παρακάτω ονόματα:
Βραδυποριακός (1961-2013, 2019) ονομάστηκε η ομάδα των παλαιμάχων του Ολυμπιακού, που εμφανίστηκε με αυτό το όνομα από το πρώτο ματς, το 1961 ως το 2013. Το 2014 ανακοίνωσε ότι αποσύρεται, για να επανέλθει το 2019.
Ταλαιπωριακός (1964-1968 ή 1969, 1975-2015, 2019) ονομάστηκε η αντίστοιχη της Προοδευτικής, όνομα με το οποίο αγωνίστηκε για πρώτη φορά το 1964. 
Σύνδεσμος Φιλάθλων Οπαδών Προοδευτικής (1961) ονομάστηκε η πρώτη εκδοχή του "Ταλαιπωριακού" το 1961.
Αθλητική Ένωσις Αγανακτήσεως (1962) ήταν η δεύτερη εκδοχή του "Ταλαιπωριακού" το 1962.
Λας Βέγκας (1963) ο τρίτος πρόγονος του "Ταλαιπωριακού" το 1963.
Πεζοποριακός (1969-1974) ήταν η ονομασία του Ταλαιπωριακού από το 1969 [ή 1970] ως το 1974.
Παλαιμαχιακός (2014-2015) είναι η ονομασία της Μικτής Παλαιμάχων Πειραιά, της "Ένωσης Συνδέσμων Παλαιμάχων Ποδοσφαιριστών Πειραιά" που πήρε τη θέση του Βραδυποριακού το 2014.

Αγωνιστικά ρεκόρ
 Από τη Μεγάλη Παρασκευή του 1961 μέχρι και τη Μεγάλη Παρασκευή του 2013 ο αγώνας διεξάγονταν συνεχώς, με μοναδική εξαίρεση το έτος 1967 και το χρονικό διάστημα 2014-2018 που δεν διεξήχθη. Συμπεριλαμβανομένου και του έτους 2019, ο αγώνας Βραδυποριακός - Ταλαιπωριακός διεξήχθη συνολικά 53 φορές. Οι "Βραδύποροι" ως παλαίμαχοι του Ολυμπιακού που πρωταγωνιστούσε πάντα στο ελληνικό ποδόσφαιρο, έχουν την πολυτέλεια να κατεβάζουν πιο ποιοτική ομάδα σε σχέση με τους "Ταλαίπωρους", με αποτέλεσμα να υπερτερούν συντριπτικά στις νίκες. Σε σύνολο 53 αγώνων μέχρι και το 2019, τα στατιστικά έχουν ως εξής:
Νίκες Βραδυποριακού: 33.
Νίκες Ταλαιπωριακού: 12: Δύο νίκες σημειώθηκαν στα πέναλτι χωρίς παράταση (1980 και 1988). Μία νίκη ως "Λας Βέγκας" (1963). Επίσης, έχει άλλες δύο νίκες (2014 και 2015) επί του Παλαιμαχιακού που δεν υπολογίζονται στο σύνολο.
Ισοπαλίες: 6: 1964, 1966, 1975, 1977, 1991 (το μοναδικό 0-0), 2012. Σε άλλες δύο ισοπαλίες χτυπήθηκαν πέναλτι, χωρίς να μεσολαβήσει παράταση. 
Άγνωστο αποτέλεσμα: 2: 1968, 1995.
 Ρέκορντμαν συμμετοχών είναι ο παλιός ποδοσφαιριστής του Ολυμπιακού Ηλίας Ρωσίδης, που είχε αγωνιστεί ανελλιπώς στα 47 πρώτα ματς ως το 2008. Το 2010 αποφάσισε να αποσυρθεί και έδωσε απλά το εναρκτήριο λάκτισμα ενώ το 2011 επανεμφανίστηκε στον αγωνιστικό χώρο του γηπέδου φτάνοντας τις 48 συμμετοχές ως ποδοσφαιριστής σε σύνολο 50 αγώνων.
 Ρέκορντμαν ηλικίας μπορεί να θεωρηθεί ο παλιός τερματοφύλακας του Ολυμπιακού Αχιλλέας Γραμματικόπουλος, που σε ηλικία 101 χρόνων έδωσε το εναρκτήριο λάκτισμα του 2008. Από καθαρά αγωνιστικής πλευράς μέχρι τα 70 του αγωνιζόταν ο Ανδρέας Μουράτης, ρεκόρ που έχει καταρρίψει ο Ηλίας Ρωσίδης που αγωνίστηκε το 2011 σε ηλικία 84 ετών.
Μεγαλύτερη διαφορά: 9-3 (+6), το 2004.
Μεγαλύτερο σκορ: 8-5 (13 γκολ), το 1961.

Σκόρερ

Σύμφωνα με τα διαθέσιμα στοιχεία καλύτερος σκόρερ των αγώνων είναι ο Σίνισα Γκόγκιτς με έντεκα (11) γκολ. Ο Κοτρίδης έχει εννιά (9) γκολ, όσα και ο Βαμβακούλας που έχει πετύχει και αυτογκόλ. Ακολουθούν ο Νταβέλης με οκτώ (8) και οι Βαΐτσης, Σουρούνης με έξι (6). Δυο φορές έχει καταγραφεί επίτευξη χατ-τρικ, από τον Μιχάλη Κρητικόπουλο το 1986 και τον Νταβέλη το 2001. Σκόρερ με τη μεγαλύτερη διάρκεια είναι ο Θανάσης Μπέμπης που πέτυχε γκολ με 17 χρόνια διαφορά (1969 και 1986) και ακολουθεί ο Γκόγκιτς με 16 χρόνια (2003 και 2019). Τέλος, αξίζει να αναφερθεί η περίπτωση του τερματοφύλακα Νίκου Σαργκάνη, ο οποίος έχει πετύχει τρία γκολ. Τα στοιχεία αυτά μπορεί να διαφοροποιηθούν, διότι από αρκετά ματς δεν είναι γνωστό το σκορ του αγώνα ή οι σκόρερ.

Καλύτεροι σκόρερ
11 γκολ: Σίνισα Γκόγκιτς (Β): 2003 ως 2019.
9 γκολ: Μπάμπης Κοτρίδης (Β): 1970 ως 1985.
9 γκολ: Νίκος Βαμβακούλας (Β): 1997 ως 2007.
8 γκολ: Αλέκος Νταβέλης (Τ): 1999 ως 2004.
6 γκολ: Θανάσης Μπέμπης (Β): 1969 ως 1986.
6 γκολ: Γιώργος Βαΐτσης (Β): 2004 ως 2010.
6 γκολ: Τάσος Σουρούνης (Τ/Π/Β): 1965 ως 1975.
5 γκολ: Μηνάς Χατζίδης (Β): 2004 ως 2008.
5 γκολ: Μιχάλης Κρητικόπουλος (Β): 1986 ως 1998.
5 γκολ: Σάββας Παπάζογλου (Β): 1972 ως 1976.
5 γκολ: Βαγγέλης Καλογερόπουλος (Β): 2009 ως 2013.
4 γκολ: Στέλιος Βογιατζής (Τ): 2003 ως 2011.
4 γκολ: Τάκης Παπαχρόνης (Τ): 2008 ως 2014.
4 γκολ: Μπάμπης Σταυρόπουλος (Β): 1987 ως 2001.
Χατ-τρικ
Μιχάλης Κρητικόπουλος (Β): 1986.
Αλέκος Νταβέλης (Τ): 2001. 
Σκόρερ με μεγαλύτερη χρονική απόσταση:
17 χρόνια: Θανάσης Μπέμπης (Β): 1969 - 1986.
16 χρόνια: Σίνισα Γκόγκιτς (Β): 2003 - 2019.
15 χρόνια: Μπάμπης Κοτρίδης (Β): 1970 - 1985.
14 χρόνια: Μπάμπης Σταυρόπουλος (Β): 1987 - 2001.
13 χρόνια: Μπάμπης Κοτρίδης (Β): 1972 - 1985.
12 χρόνια: Μιχάλης Κρητικόπουλος (Β): 1986 - 1998.

Οι αγώνες αναλυτικά

2011 ως 2019

2001 ως 2010

1991 ως 2000

1981 ως 1990

1971 ως 1980

1961 ως 1970

Παραπομπές

Αθλητισμός στον Πειραιά
Αθλητικοί σύλλογοι Πειραιά
Ποδοσφαιρικά παιχνίδια ελληνικών ομάδων
Ολυμπιακός Σ.Φ.Π. (ποδόσφαιρο)
Προοδευτική Νεολαία (ποδόσφαιρο)